
מושגים:

1. טבל = פרות שלא הפרישו מהם תרומות ומעשרות, ולכן אסור לאכול אותם.

2. דמאי = פרות שלא יודעים אם הפרישו מהם תרומות ומעשרות. 
במקרה של פרות דמאי – מפרישים מחדש רק תרומה גדולה, ומעשר מן המעשר. אבל לא צריך להפריש מחדש מעשר ראשון, מעשר שני או מעשר עני.

הסיבה: תרומה גדולה ומעשר מן המעשר הם  חשובים יותר, ומי שאוכל אותם בזמן שאסור לו לאכול אותם – חייב מיתה בידי שמים (=כרת).

אבל שאר המעשרות, הם קלים יותר, ולכן אנו אומרים ללוי (הרוצה לקבל מעשר ראשון) או לעני (הרוצה לקבל מעשר עני), וליהודי הרוצה לאכול את פרות מעשר שני בירושלים – אם תוכיחו כי לא הפרישו תרומות ומעשרות – נפריש תרומות ומעשרות, ואתם תקבלו מה שמגיע לכם.

אבל אם לא תצליחו להוכיח שלא הפרישו – אני משאיר את הפרות אצלי.

3. עונת המעשרות = הזמן שאותו סוג של פרי מוכן לאכילה. ברור כי כל פרי מוכן בתקופה אחרת של השנה, ולכן לכל פרי יש עונת מעשרות בזמן אחר.

לא מפרישים תרומות ומעשרות על פרות שלא הגיעו לעונת המעשרות.

4. גמר מלאכה = סיום העבודות הקשורות לגידול הפרי או לקטיף.

פרות שנקטפו, ועוד לא הביאו אותם לבית או למחסן (אם אלו פרות שמוכרים אותם), לא צריך להפריש מהם תרומות ומעשרות לפני שאוכלים מהם. לכן מי שעובד בפרדס (בעצים עם פרות) מותר לו לאכול פרות ישר מן העץ, בלי להפריש תרומות ומעשרות.

5. פרות הפקר = פרות שלא שייכים לאף אחד, כמו בשמיטה, או אם אדם אומר כי הוא מרשה לכל מי שרוצה לאכול מהפרות שיש לו על העץ, הפרות לא שייכים לאף אחד, ולכן לא צריך להפריש מהם תרומות ומעשרות.

6. מהתורה: חייבים להפריש תרומות ומעשרות רק מדגן (דברים שעושים מהם קמח ללחם: חיטה, שעורה, שיפון, שיבולת שועל וכוסמת), תירוש (ענבים או דבר שעשוי מענבים), ויצהר (זיתים או שמן זית). ורק בזמן שבית המקדש קיים. 
7. מחכמים: מפרישים תרומות ומעשרות גם היום (למרות שאין לנו את בית המקדש), ומכל סוגי הפרות והירקות.

